31995R0656
L 069/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 656/95 НА КОМИСИЯТА
от 28 март 1995 година
за изменение на Регламент (ЕИО) № 2568/91 относно характеристиките на маслиновото масло и маслиновото масло от остатъчен материал и съответните методи за анализ и на Регламент (ЕИО) № 2658/87 на Съвета относно тарифната и статистическата номенклатура и относно Общата митническа тарифа
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент № 136/66/ЕИО на Съвета от 22 септември 1966 г. относно създаването на обща организация на пазара на масла и мазнини (1), последно изменен с Регламент (ЕО) № 3179/93 (2), и по-специално член 35а от него,
като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическата номенклатура и относно Общата митническа тарифа (3), последно изменен с Регламент (ЕО) № 3330/94 на Комисията (4), и по-специално член 9 от него,
като има предвид, че Регламент (ЕИО) № 2568/91 на Комисията (5), последно изменен с Регламент (ЕО) № 2632/94 (6), определя характеристиките на маслиновото масло и на маслиновото масло от остатъчен материал и съответните методи на анализ; като има предвид, че Регламент (ЕИО) № 2568/91 изменя също и допълнителни бележки 2, 3 и 4 към глава 15 от Комбинираната номенклатура, съдържаща се в приложение I към Регламент (ЕИО) № 2658/87;
като има предвид, че поради развитието в изследванията, характеристиките на маслиновото масло, определени в Регламент (ЕИО) № 2568/91, следва да бъдат изменени, така че да се гарантира по-добре чистотата на продаваните продукти, и следва да бъдат определени съответните методи на анализ;
като има предвид, че опитът показва, че са необходими някои корекции в метода за определяне на съдържанието на трилинолеин; като има предвид освен това, че за да продължи процесът на хармонизация с международните стандарти, установени от Международния съвет за маслиновото масло, трябва да се коригират някои граници, отнасящи се до характеристиките на маслиновото масло и маслиновото масло от остатъчен материал;
като има предвид, че промените в характеристиките на маслиновото масло, посочени по-горе, налагат изменения в допълнителни бележки 2, 3 и 4 към глава 15 от Комбинираната номенклатура;
като има предвид, че за да се осигури период на адаптиране към новите стандарти и възможност за въвеждане на средствата, необходими за тяхното прилагане, и за да се избегнат смущенията в търговията, влизането в сила на настоящия регламент трябва да се отложи с приблизително два месеца и следва да бъдат създадени разпоредби за реализацията на маслиновото масло, пакетирано преди влизането в сила на настоящия регламент в рамките на ограничен период;
като има предвид, че следва да бъдат изменени Регламенти (ЕИО) № 2658/87 и (ЕИО) № 2568/91, чието приложение ХIV изменя цитираните допълнителни бележки;
като има предвид, че мерките, предвидени в настоящия регламент, са в съответствие със становището на Управителния комитет по масла и мазнини,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 2568/91 се изменя, както следва:
1.
В член 2 се добавя следното тире:
„-
за определяне на стигмастадиени, методът, определен в приложение ХVII.“;
2.
Приложенията се изменят в съответствие с приложение I към настоящия регламент.
Член 2
Допълнителните бележки 2, 3 и 4 към глава 15 от Комбинираната номенклатура, съдържащи се в приложение I към Регламент (ЕИО) № 2658/87, се заменят с текста, посочен в приложение II към настоящия регламент.
Член 3
Настоящият регламент влиза в сила на шестдесетия ден след публикуването му в Официален вестник на Европейските общности.
Настоящият регламент не се прилага за маслиновото масло и маслиновото масло от остатъчен материал, пакетирани преди датата на влизането му в сила и продадени до края на десетия месец, следващ посочената дата на влизане в сила.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 март 1995 година.